በኢትዮጵያ የተሽከርካሪዎች ቁጥር 831ሺህ መድረሱ ተገለጸ
በኢትዮጵያ የተሽከርካሪዎች ቁጥር 831 ሺህ መድረሱን የፌደራል ትራንስፖርት ባለሥልጣን አስታወቀ ።የባለሥልጣኑ የህዝብ ግንኙነትና ኮሚኒኬሽን ዳይሬክተር አቶ ይግዛው ዳኘው ለዋሚኮ እንደገለጹት ከአገሪቱ  የምጣኔ ሃብት ዕድገት ጋር  በተያያዘ የዜጎች የገቢ መጠን በማደጉ ምክንያት ወደ  አገሪቱ  የሚገቡ  የተሽከርካሪዎች ቁጥር በከፍተኛ ደረጃ እያደገ  መጥቷል ብለዋል ።በ2008 ዓም የአገሪቱ የተሸርካሪዎች ቁጥር 708ሺህ 410 እንደነበር ያስታወሱት አቶ ይግዛው  እስከ ሰኔ 30  2009 ድረስ የአገሪቱ  የተሽከርካሪዎች ቁጥር  831ሺህ 265  መድረሱን  ተናግረዋል ።በአጠቃላይ  በአገሪቱ ሁሉም  ክልሎች  የተሽከርካሪዎች ቁጥር  እያደገ መምጣቱን የጠቆሙት አቶ ይግዛው በአገሪቱ  ከሚገኙት   ተሽከርካሪዎች 62 በመቶ የሚሆኑት በአዲስ አበባ ከተማ  ይገኛሉ ብለዋል ።በአገሪቱ ውስጥ  በአገልግሎት ላይ የሚገኙ ያረጁ ተሽከርካሪዎች  አገልግሎት  እንዳይሠጡ ለማድረግ  ባለሥልጣኑ በየዓመቱ የተጠናከረ የቴክኒክ ፍተሻ ለማድረግ እየተንቀሳቀሰ እንደሚገኝ አቶ ይግዛው አመልክተዋል ።በተጨማሪም  ረጅም  ዓመት  ያገለገሉ ተሽከርካሪዎች  ወደ አገር ውስጥ  እንዳይገቡ  የሚደረግበትን ሁኔታ  በማጥናትም    ለገንዘብና ኢኮኖሚ ትብብር ሚኒስቴር ማቀረቡን አቶ ይግዛው ተናግረዋል  ።